அதனை விட முக்கியமானவராக முன்னாள் ஜனாதிபதி ஜே. ஆர். ஜெயவர்த்தன காணப்படுகின்றார். அவர் இறுதிவரை இந்தியாவிற்கு அடங்கிப் போவதில்லை என விடாப்பிடியாக நின்றார். ஆனால், இலங்கையில் தமிழர் பிரதேசங்களில் இந்தியாவால் உணவுப் பொதிகள் விமானத்திலிருந்து போடப்பட்ட பின்னர் அவர் அடங்கிப் போகும் நிர்ப்பந்தத்திற்கு ஆளாகிறார். இந்தியப் பிரதமர் ராஜீவ் காந்தியுடன் இணைந்து கலந்து கொண்ட பத்திரிகையாளர் மாநாடொன்றின் போது இந்தியாவை மன்னிப்பேன். ஆனால், மறக்க மாட்டேன் என ஜே. ஆர். ஜெயவர்த்தனா கூறியிருந்தார். ஒரு விடயத்தை நாங்கள் மன்னித்து விட்டால் மறந்தும் விட்டோம் என்று தான் அர்த்தம். ஆனால், ஜே. ஆர். ஜெயவர்த்தனா இவ்வாறு கூறியுள்ளதன் அர்த்தமென்ன? தன்னை நோக்கி வீசப்பட்ட ஒரு வாளை பூமாலையாக அவர் ஏந்திக் கொண்டார். இதன் மூலம் தமிழர்களுக்கு உதவுவது போல வருகை தந்த இந்தியாவைத் தமிழர்களுடன் மோத விட்டார். இந்தியா தமிழர்களை ஒரு கருவியாகக் கையாண்டு இந்தச் சிறு தீவினுள் நுழைய முற்பட்டது. அது வல்லரசுகளுக்கிடையேயான பனிப்போர்க் காலம். ஜெயவர்த்தனா அமெரிக்காவுக்குச் சார்பாகவிருந்தார். இந்தியா சோவியத் நாடுகளின் சார்பாகவிருந்தது. எனவே, ஜெயவர்த்தனவை வழிக்கு கொண்டு வருவதற்குத் தமிழ்மக்களுடைய அரசியலைக் கையாள வேண்டிய தேவை இந்தியாவிற்கிருந்தது.